Nariadenie Komisie (ES) č. 1353/2000
z 26. júna 2000
o trvalom povolení prídavnej látky a dočasnom povolení nových prídavných látok, použití nových prídavných látok a nových prípravkov v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach v krmivách [1], naposledy zmenenú a doplnenú smernicou 1999/20/ES [2], a najmä jej článok 3,
keďže:
(1) Smernica 70/524/EHS ustanovuje, že nové prídavné látky alebo nové použitia prídavných látok sú povolené, berúc do úvahy pokrok vedeckého a technického poznania.
(2) Trvalé povolenie prípravku patriaceho do skupiny enzýmov sa vydá, ak sú splnené všetky podmienky ustanovené v článku 3a) smernice 70/524/EHS.
(3) Údaje boli predložené pre trvalé povolenie 3-fytázy (ES 3.1.3.8) vyrábanej z Aspergillus niger (CBS 114.94), ktorá je opísaná v prílohe.
(4) Dočasné povolenie nových prídavných látok alebo nových použití prídavných látok sa vydá, ak v množstve povolenom v krmivách to nemá nepriaznivý účinok na zdravie ľudí alebo zvierat alebo na životné prostredie, ani neškodí spotrebiteľovi tým, že sa mení charakteristika živočíšneho výrobku, ak je možné kontrolovať jeho prítomnosť v krmive, a ak možno odôvodnene predpokladať, na základe existujúcich výsledkov, že má priaznivý účinok na vlastnosti tohto krmiva alebo živočíšnu výrobu, keď sa použije v takomto krmive.
(5) Údaje boli predložené pre dočasné povolenia nových enzýmov a mikroorganizmov, nových použití enzýmov a pre nahradenie povolených prípravkov na báze enzýmov novými prípravkami na báze tých istých enzýmov.
(6) Smernica Rady 89/391/EHS [3] o zavádzaní opatrení s cieľom podnietiť zlepšovanie bezpečnosti a zdravia zamestnancov pri práci a s ňou súvisiace jednotlivé smernice, najmä smernica Rady 90/679/ES [4], naposledy zmenená a doplnená smernicou Komisie 97/65/ES [5] o ochrane pracovníkov pred rizikami spojenými s vystavením osôb účinkom biologických prostriedkov pri práci, sú úplne uplatniteľné pre použitie a manipuláciu pracovníkov s prídavnými látkami v krmivách.
(7) Vedecký výbor pre výživu zvierat poskytol priaznivé stanovisko, pokiaľ ide o neškodnosť týchto prípravkov na báze enzýmov a mikroorganizmov, a pokiaľ ide o priaznivý vplyv na živočíšnu výrobu prípravku na báze enzýmov, pre ktorý bolo navrhnuté povolenie bez časového obmedzenia.
(8) Opatrenia stanovené v tomto nariadení sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok 1
Prípravok patriaci do skupiny "Enzýmy" vymenovaný v prílohe I tohto nariadenia sa povoľuje v súlade so smernicou 70/524/EHS ako prídavná látka vo výžive zvierat za podmienok ustanovených v uvedenej prílohe.
Článok 2
Podmienky pre povolenie prípravkov č. 16 a č. 17 patriacich do skupiny "Enzýmy" vymenované v prílohe II tohto nariadenia sa týmto nahrádzajú podmienkami stanovenými v uvedenej prílohe v súlade so smernicou 70/524/EHS.
Článok 3
Prípravky patriace do skupiny "Enzýmy" vymenované v prílohe III tohto nariadenia sa povoľujú v súlade so smernicou 70/524/EHS ako prídavné látky vo výžive zvierat za podmienok ustanovených v uvedenej prílohe.
Článok 4
Prípravok patriaci do skupiny "Mikroorganizmy" vymenovaný v prílohe IV tohto nariadenia sa povoľuje v súlade so smernicou 70/524/EHS ako prídavné látky vo výžive zvierat za podmienok ustanovených v uvedenej prílohe.
Článok 5
Toto nariadenie nadobúda účinnosť dvadsiaty deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 26. júna 2000